C 253/2
LT
Europos Sąjungos oficialusis leidinys
2023 7 18
EUROPOS DUOMENŲ APSAUGOS PRIEŽIŪROS PAREIGŪNAS Europos duomenų apsaugos priežiūros pareigūno nuomonės dėl rekomendacijos dėl Tarybos sprendimo, kuriuo suteikiami įgaliojimai pradėti derybas su Korėjos Respublika ir Singapūru dėl skaitmeninės prekybos nuostatų, santrauka (2023/C 253/02) (Visą šios nuomonės tekstą anglų, prancūzų ir vokiečių kalbomis galima rasti EDAPP interneto svetainėje https://edps.europa.eu)
2023 m. balandžio 14 d.
Europos Komisija pateikė rekomendaciją dėl Tarybos sprendimo, kuriuo suteikiami įgaliojimai pradėti derybas su Korėjos Respublika ir Singapūru dėl skaitmeninės prekybos nuostatų.
Šios rekomendacijos tikslas – įgalioti Komisiją pradėti derybas su Korėjos Respublika ir Singapūru, kad būtų apibrėžtos privalomos elektroninėmis priemonėmis vykdomos prekybos prekėmis ir paslaugomis nuostatos.
Šiose derybose gali būti aptariami pasitikėjimu pagrįsti tarpvalstybiniai duomenų srautai, duomenų lokalizavimo reikalavimai ir asmens duomenų apsauga.
EDAPP primena, kad kadangi asmens duomenų apsauga Sąjungoje yra pagrindinė teisė, dėl jos negalima derėtis sudarant ES prekybos susitarimus.
Dialogai duomenų apsaugos klausimais ir derybos dėl prekybos su trečiosiomis šalimis gali papildyti vieni kitus, tačiau turi vykti atskirai.
Asmens duomenų srautai tarp ES ir trečiųjų valstybių turėtų būti užtikrinti naudojantis ES duomenų apsaugos teisės aktuose nustatytais mechanizmais.
EDAPP primena, kad 2018 m. Komisija patvirtino horizontalias nuostatas dėl tarpvalstybinių duomenų srautų ir asmens duomenų apsaugos prekybos derybose.
EDAPP mano, kad šios nuostatos užtikrina subalansuotą kompromisinį sprendimą dėl viešųjų ir privačiųjų interesų, nes leidžia ES kovoti su protekcionistine skaitmeninės prekybos srities praktika trečiosiose šalyse, kartu užtikrinant, kad prekybos susitarimais nebūtų galima pasinaudoti siekiant užginčyti aukšto lygio apsaugą, užtikrinamą ES pagrindinių teisių chartija ir ES teisės aktais dėl asmens duomenų apsaugos.
Iš rekomendacijos EDAPP supranta, kad derybos dėl duomenų srautų ir duomenų apsaugos turėtų būti pradėtos siekiant susitarti dėl nuostatų, kurios būtų suderintos su šiomis horizontaliosiomis nuostatomis.
Aiškumo sumetimais EDAPP rekomenduoja pateikti aiškią nuorodą į šias horizontaliąsias nuostatas.
Be to, kalbant konkrečiau apie Korėjos Respubliką, EDAPP atkreipia dėmesį, kad 2021 m. Komisija šios šalies atžvilgiu jau priėmė išvadą dėl tinkamumo.
Todėl Europos ekonominės erdvės (EEE) duomenų valdytojas arba duomenų tvarkytojas asmens duomenis Korėjos Respublikos organizacijoms, kurioms taikomas sprendimas dėl tinkamumo, gali perduoti be papildomo leidimo.
Todėl EDAPP rekomenduoja išsamiau paaiškinti, kodėl, nepaisant sprendimo dėl tinkamumo, manoma, kad būtinos tolesnės derybos su Korėjos Respublika dėl tarpvalstybinių duomenų srautų ir duomenų apsaugos.
Be to, EDAPP supranta, kad derybiniai nurodymai ir horizontaliosios nuostatos tinkamai pagrįstais atvejais leidžia taikyti priemones, pagal kurias duomenų valdytojai arba duomenų tvarkytojai turėtų saugoti asmens duomenis ES/EEE.
EDAPP primena, kad kartu su EDAV jis neseniai rekomendavo, kad ES/EEE įsisteigę duomenų valdytojai ir tvarkytojai, tvarkantys asmens elektroninius sveikatos duomenis, patenkančius į Komisijos pasiūlymo dėl Reglamento dėl Europos sveikatos duomenų erdvės taikymo sritį, būtų įpareigoti saugoti šiuos duomenis ES/EEE, nedarant poveikio galimybei perduoti asmens elektroninius sveikatos duomenis pagal BDAR V skyrių.
Siekiant išvengti abejonių, EDAPP rekomenduoja derybiniuose nurodymuose aiškiai paminėti, kad suderėtomis taisyklėmis tinkamai pagrįstais atvejais neturėtų būti užkertamas kelias ES arba valstybėms narėms imtis priemonių, kurios duomenų valdytojus arba duomenų tvarkytojus įpareigotų saugoti asmens duomenis ES/EEE.